b"\n_START_ARTICLE_\nKatja Ba\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLeta 1971 je diplomirala na Vi\xc5\xa1ji upravni \xc5\xa1oli v Ljubljani. \xc5\xa0tudirala je izredno, saj je bila takrat \xc5\xbee zaposlena v kriminalisti\xc4\x8dni policiji na Ministrstvu za notranje zadeve, kjer je \xc5\xbee takrat delala na podro\xc4\x8dju mladoletni\xc5\xa1kega prestopni\xc5\xa1tva, nasilja v dru\xc5\xbeini in otrok \xc5\xbertev spolnih zlorab in drugih oblik zlorab._NEWLINE_V \xc4\x8dasu dela v policiji je prehodila pot od kriminalistke, vodje skupine za mladoletni\xc5\xa1ko prestopni\xc5\xa1tvo na Policijski upravi v Ljubljani, pa vse do kriminalisti\xc4\x8dne in\xc5\xa1pektorice in vodje referata v kriminalisti\xc4\x8dni policiji na Ministrstvu za notranje zadeve RS. Upokojila se je leta 2000._NEWLINE_Za\xc4\x8detki njenega izobra\xc5\xbeevanja in pridobivanja novih znanj za podro\xc4\x8dje dela z \xc5\xbertvami, segajo \xc5\xbee v leto 1981, ko ji je bilo odobreno, da v organizaciji In\xc5\xa1tituta za kriminologijo obi\xc5\xa1\xc4\x8de in se seznani z delom nem\xc5\xa1ke policije na podro\xc4\x8dju nasilja v dru\xc5\xbeini in zlorab otrok._NEWLINE_Leta 1981 je v Tacnu \xc5\xbee organizirala, predavala in vodila prvo izobra\xc5\xbeevanje uniformirane policije in kriminalisti\xc4\x8dne slu\xc5\xbebe o problemih mladoletni\xc5\xa1ke kriminalitete in trpin\xc4\x8denih in spolno zlorabljenih otrok. Seminar je predstavljal tudi prvo tovrstno sodelovanje policije navzven, saj so na seminarju predavali in kot udele\xc5\xbeenci sodelovali tudi strokovnjaki drugih strok._NEWLINE_V letu 1988 je sodelovala pri pripravi in izobra\xc5\xbeevanjih za odprtje prvega SOS telefona Za \xc5\xbeenske in otroke \xc5\xbertve nasilja v Sloveniji, ter kasneje 1 leto kot prostovoljka delovala na SOS telefonu._NEWLINE_Zaradi prepoznavanja potreb po telefonu za pomo\xc4\x8d \xc5\xa1irokega spektra, je ustanovila v marcu leta 1990 Zdru\xc5\xbeenje za pomo\xc4\x8d ljudem v stiski, telefon ZATE, katerega je vodila do leta 1994 in deluje \xc5\xa1e danes._NEWLINE_Poleg \xc5\xa1tevilnih strokovnih aktivnosti na podro\xc4\x8dju nasilja v dru\xc5\xbeini in zlorab otrok je leta 1994 ustanovila nevladno organizacijo Zdru\xc5\xbeenje proti spolnemu zlorabljanju, saj se je tudi nevladni sektor izogibal delu na podro\xc4\x8dju spolnih zlorab otrok. Nujno je bilo za\xc4\x8deti \xc5\xa1e bolj detabuizirati dolo\xc4\x8dene dru\xc5\xbebene probleme. Ustanovitev nevladne organizacije, z zelo jasnim imenom Zdru\xc5\xbeenje proti spolnemu zlorabljanju, je bila namenjena ravno temu, da se v javnosti odprto spregovori o izredno ob\xc4\x8dutljivih temah glede zlorab otrok in dru\xc5\xbeine. V teh letih je obiskovala tudi izobra\xc5\xbeevanja angle\xc5\xa1kih, ameri\xc5\xa1kih, \xc5\xa1vedskih, nem\xc5\xa1kih in francoskih strokovnjakov, ter izpopolnjevala svoja znanja za delo na podro\xc4\x8dju zlorab otrok._NEWLINE_Po letu 2000, ko se je upokojila, v popolnosti deluje v Zdru\xc5\xbeenju proti spolnemu zlorabljanju. Najprej samo s strokovnim vodenjem kot predsednica Zdru\xc5\xbeenja, od leta 2006 pa po podjemni\xc5\xa1ki pogodbi. Velik uspeh Zdru\xc5\xbeenja v tem obdobju predstavlja povi\xc5\xa1anje sankcij za kazniva dejanja spolnih napadov na otroke, ter zagotovitev neizbrisanja izre\xc4\x8denih kazenskih sankcij za osumljene kaznivih dejanj spolnih napadov na otroke. Ponosna je lahko tudi na to, da nam je mnogim zainteresiranim podala \xc5\xa1tevilne izku\xc5\xa1nje za delovanje na podro\xc4\x8dju zlorab, predvsem spolnih, na otroke /ne samo mentorstvo pri diplomah/._NEWLINE_Vodenje Zdru\xc5\xbeenja je odgovorno delo, ki zahteva veliko strokovnih znanj, katera usmerja tudi v prostovoljce in svoje sodelavce. Najve\xc4\x8d svojega \xc4\x8dasa in dela nameni uporabnikom Zdru\xc5\xbeenja v podprojektih svetovanja in zagovorni\xc5\xa1tva. Veliko ga nameni tudi izobra\xc5\xbeevanju in nenehnemu izpopolnjevanju. Vsako leto vodi in aktivno sodeluje najmanj na treh izobra\xc5\xbeevanjih, ki jih organizira v okviru Zdru\xc5\xbeenja na temo spolnih napadov na otroke._NEWLINE_Glede prepoznavanja zlorab in za\xc5\xa1\xc4\x8dite otrok vseskozi aktivno sodeluje s svojimi pisnimi strokovnimi prispevki in predavanji na organiziranih mednarodnih konferencah ter posvetih na posamezno tematiko v okviru Slovenije, predvsem kot povabljena predavateljica, kot npr; mednarodna konferenca o pravicah otrok 2010 s prispevkom /Otrokove pravice/, konferenca o zagovorni\xc5\xa1tvu otrok v Sloveniji v organizaciji Urada varuha, \xc4\x8dlanek /Zagovorni\xc5\xa1tvo otrok - glas otroka/, sodelovanje in \xc4\x8dlanek na posvetu Otrok na sodi\xc5\xa1\xc4\x8du s predavanjem in prispevkom Otrok na sodi\xc5\xa1\xc4\x8du 2008, mednarodna konferenca v zvezi z zlorabo otrok za pornografijo in trgovino z otroki, prispevek Zlorabe otrok, 2008 itd. _NEWLINE_Skozi vsakodnevne primere iz prakse, sodeluje na timskih sestankih, ki jih kot Zdru\xc5\xbeenje predlaga, pogosto sodeluje na \xc2\xbbinternih posvetovanjih\xc2\xab\xc2\xa0strokovnjakov o posameznih primerih, ki niso primeri Zdru\xc5\xbeenja, dela seveda tudi na telefonu za prvo psihosocialno podporo in pomo\xc4\x8d v okviru Zdru\xc5\xbeenja, itd. _NEWLINE_Sama pravi: \xc2\xbbSvojega dela ne znam dobro 'prodati', zagotovo pa so, glede na njihova sporo\xc4\x8dila zadovoljni uporabniki. \xc5\xa0e vedno sem pri delu z vsemi svojimi \xc4\x8dustvi in vem, da je tako prav. Prav tako, ne samo da spo\xc5\xa1tujem, temve\xc4\x8d se tudi zavzemam za spo\xc5\xa1tovanje otrokovih pravic in pravic njihovih star\xc5\xa1ev in na\xc5\xa1ih uporabnikov.\xc2\xab_NEWLINE_V svojih stali\xc5\xa1\xc4\x8dih je zelo kriti\xc4\x8dna tako do institucij, kot tudi do nevladnih organizacij in posameznikov, ki ne naredijo vsega za uporabnika, ki na uporabnike ne gledajo kot na ljudi, ki so odprli svoje srce, svoje najte\xc5\xbeje stiske in poiskali po njihovem zadnjo mo\xc5\xbenost za podporo pri razre\xc5\xa1evanju teh stisk."